
Iš TĖVO PASAKOJIMŲ 


Apie Matulaitį esu girdėjęs daug anksčiau, negu 
ji asmeniškai pažinau. Mano tėvelis, ilgais žiemos va- 
karais ką nors drožinėdamas, dirbdamas, mėgdavo pa- 
sakoti savo jaunystės atsiminimus, išgyvenimus, įvy- 
kius. Su dideliu malonumu jis pasakodavo apie jau- 
nystėje pažintus asmenis, kurie paskui “išėjo į žmo- 

es". Tarp tokių buvo Matulaičių Jurgutis. 

Mano tėvas, jaunas berniokas tarnavo Luginės 
kaime pas stambų ūkininką. Matulaičių kaimyną, 
Oriną*), piemenuku. Tai galėjo būti 1887-1888 metais, 
kai Jurgis Matulaitis dėl kojos skausmų, pertraukęs 
mokslą, kelis metus buvo namieje. šiek tiek apgydęs 
kojos žaizdą (kaulo džiova), kada jau nereikėdavo 
ramščiuotis kūjokais, dirbo visus sunkius ūkio darbus, 
brolio valdomame stambiame 64 margų ūkyje. 

Pavasarį ir rudenį daugiausia ardavo medine 
žagre, traukiama jaučių. Jaučiai eina pamažu, iš va- 
gos nesimėto, tad ir šlubam Jurgiui, nors tenka sun- 
kiai ant rankų nešti medinė žagrė, bet nereikia sku- 
bėti. 
Medinės žagrės noragai geležiniai, dažnai atšim- 
pa, reikalingi smailinti. Orinas turėjo savo reikalams 


*) Orinas, kilęs iš vokiečių bajoro Horn, davusio pradžią 
Luginės kaimui, kuris vietos kalboje visuomet liko Orinų kai- 
mas; 1744 m. Vilniaus vyskupijos sinodo aktuose šis kaimas, 
tada Vilkaviškio parap., užrašytas tik Horyn. Gi Orino o 
dės evoliucija labai aiški: Horn, Horyn, Oryn, Orinas, 


kalvę. Primityviai buvo įrengta, su dumplėmis, ran- 
ka dumiamomis, žaizdru, priekalu ir keliais geleži- 
niais kūjais. Ūkio geležiniams padargams užtenka ir 
tokios. Ja naudodavosi ne tik pats Orinas, bet leisdavo 
pasinaudoti ir kaimynams. Apypietės metu, kai pailsi 
darbininkai ir darbo gyvuliai, Jurgutis, pasivėręs ant 
pančio geležinius žagrės noragus, ateidavo į Orino 
kalvę jų smailinti, aštrinti. Susirasdavo mano tėvą, 
piemenuką, ir prašydavo padumti, o pats imdavosi 
kūjo ir noragai pasmailinti. Už darbą piemenukui at- 
silygindavo obuoliais, kurių atnešdavo žiemą - vasarą 
dėvimų kailinukų kišenėse. 

Mano tėvas, ganydamas netoliese gyvulius, kar- 
tais nubėgdavo pas ariantį Matulaituką pasikalbėti. 
Matydavo, kaip jis ardamas ant vienos žagrės ran- 
kenos turėdavo rožinį — reiškia dirbdamas melsdavo- 
si. Sustojus jaučiams atsikvėpti, ne kartą iš kišeniaus 
išsitraukdavęs kokią knygelę ir skaitydavęs. Tas ma- 
no tėvui darė didelio įspūdžio: Matulaičių “bernas" 
mokytas! 

Šituos savo vaikystės įspūdžius apie J. Matulaitį 
mano tėvas 1916-1917 metais pasakojo mums vai- 
kams baigdamas, kad tasai Matulaitukas, daug var- 
go namieje patyręs, vėliau baigė mokslus, tapo “aka- 
demiku", ir kunigu, esančiu kaž kur Lenkijoje. 

Čia reikia paaiškinti, kad kaimo žmonių supra- 
timu kunigas Akademikas yr kažkoks nepaprastas as- 
muo, tarsi magikas ar stebukladaris. Akademijoje iš- 
mokstą ypatingų mokslų ir žinąs tokių dalykų, kokių 
kiti, paprasti kunigai, nežiną. Marijampolės parapijo- 
je mano vaikystės laikais dar buvo pilna pasakojimų 
apie kito “akademiko" marijono Jurgio Česnos “ste- 
buklus': jis mokėjęs vandeniu kambarį užleisti, į už- 

pečkį numestą jaunosios žiedą surasti kitame kamba- 
ryje kieno nors kišenėje ir panašiai. Kun. Jurgis 
Česna, 1865-1893 marijonų generolas, kilęs iš tos 
pat parapijos Vaitiškių kaimo, baigęs Varšuvos Dva- 
sinę Akademiją, buvo linksmo būdo, mėgdavo lanky- 
tis vestuvėse ir susirinkusius palinksminti įvairiais 
"fokusais", kas žmonių buvo priskiriama jo ypatin- 
gam išsimokslinimui akademijoje. 

Todėl kai ir Jurgį Matulaitį žmonės vadino “aka- 
demiku"“, pabrėždavo jo nepaprastą, neeilinį mokytu- 
mą. 


MARIJONAI GRĮŽTA Į MARIJAMPOLĘ 


Turėjau vos šešeris metus, kai motina nusivedė 
mane į paskutinio baltojo tėvelio, marijonų generolo 
ir Marijampolės parapijos klebono kun. Vincento Sen- 
kaus (žmonės kitaip jo nevadindavo, kaip Senkeliu) 
šermenis. Jis mirė 1911 metais balandžio mėnesio 10 
dieną. Tai buvo Didžiosios Savaitės Pirmadienis. 

Verbų sekmadienį, žmonės, nematydami bažny- 
čioje Senkelio, susirūpino, sunerimo ir sužinojo, kad 
jis mirtinai serga. Dar šeštadienį prieš Verbas, visą 
vakarą klausęs išpažinčių, Verbų sekmadienį liko šir- 
dies smūgio ištiktas. Sužinojęs, kad bažnyčioje yra 
daug žmonių, norinčių prieiti išpažinties, tik tiek pa- 
sakė: “O aš jau nebepajėgiu. Man reikia rengtis amži- 
nybėn.? 

Vos pasklidus žiniai, kad miręs, žmonių minios 
plaukė į Marijampolę. Pašarvotas buvo vienuolyno 
"gastinyčioje" — dideliame svečių kambaryje, prie 
įėjimo dešinėje pusėje. Prie velionio karsto buvo di- 
džiausia spūstis: kiekvienas norėjo prieiti prie karsto 

ir paskutinį kartą mylimam dvasios tėvui pabučiuoti 
ranką. Negalinti arčiau prieiti, motina pakėlė mane 
ant rankų ir tik iš tolo galėjau pamatyti mirusiojo 
veidą. Man atrodė, kad jis šypsosi. O žmonės ne ašaro- 
jo, o tiesiog balsu raudojo. 

Sekančią dieną (tai buvo 1911 metų balandžio 12 
dieną — Didysis Trečiadienis) laidotuvėms tėvai vie- 
ni išvyko į Marijampolę, vaikai likome namyje. Grįžę 
iš laidotuvių tėvai dalinosi įspūdžiais, pasakojo apie 
laidotuvių eigą, žmonių minias, kunigų pamokslus. 
Ypačiai visiems dėmesin krito kun. Pijaus Andziulio 
pamokslo, pasakyto prie duobės, žodžiai: “Neverkite: 
užkasame į žemę grūdą, iš kurio kada nors išaugs gra- 
žus medis, kuriuo gėrėsitės ir džiaugsitės". Šitie žo- 
džiai žmonėms giliai krito atmintin, nors tada jų pras- 
mės nesuprato. O pamokslininkas, kurs pats generolo 
Senkaus 1910 metais sausio 10 dieną buvo priimtas į 
atnaujintą ir reformuotą Marijonų Vienuoliją, turėjo 
mintyje vienuolijos atgimimą, nors tada aiškiai to pa- 
sakyti negalėjo. Tik kai marijonai 1917 metais grįžo 
į Marijampolę, anie kun. P. Andziulio pranašiški žo- 
džiai paaiškėjo. 

Kun. V. Senkus buvo palaidotas bažnyčios užpa- 
kalyje, prie šventoriaus tvoros. Kai prieš mirtį kuni- 
gai pasiteiravo, kur po mirties norėtų būti palaidotas, 
atsakė: “Užkaskite mane kur patvoryje. Geresnės vie- 
tos nesu vertas — permažai Dievą mylėjau/'.* 


*) Marijonai, nuo pat įsikūrimo Marijampolėje, savo miru- 
sius laidojo įvairiose šventoriaus vietose, tačiau kapo nepalikda- 
vo — vietą su žeme sulygindavo. Dėl to giminės kartais pyk- 
davo, kad negali rasti vietos, kur giminaitis palaidotas. Tik po 
1864 m. mirusieji marijonai šventoriaus pakraštyje turėjo kiek- 
vienas savo kapą su kukliu paminklu. Čia buvo palaidoti buv. 
generolai: Jurgis Naruševičius, Romanas Vilčinskis, Jurgis Čės- 

Vokiečiams okupavus Lietuvą (1915 m.), sutrū- 
ko caro valdžios pančiai ir atnaujintos Marijonų Vie- 
nuolijos nariai galėjo spiestis į Marijampolės vienuo- 
lyną. Seinų vyskupas Antanas Karosas 1917 metų 
rudenį paskyrė kun. Vincentą Dvaranauską Marijam- 
polės klebonu, o kun. Justiną Novicką vikaru. Abu 
jau buvo marijonai, atlikę noviciatą Šveicarijos Fri- 
burge (1911 m.). Iki tol buvęs Marijampolės klebo- 
nu Motiejus Brazauskas, pasaulinis kunigas, buvo 
iškeltas kitur. 

Vieną 1917 metų sekmadienį kun. Brazauskas iš 
sakyklos žmonėms pranešė, kad netrukus į Marijam- 
polę atvyksią marijonai ir perimsią parapiją. Žmo- 
nių džiaugsmas buvo neapsakomas. Apie tai visi tik 
ir kalbėjo, nekantriai laukdami tų marijonų pasiro- 
dymo: kas jie? kiek jų yra? Tai vis dar paslaptis, 
nes klebonas Brazauskas plačiau nepaaiškino ir klau- 
siamas atsakydavo: kai atvyks, patys pamatysite. 

Ir štai vieną sekmadienį po sumos įlipa į sakyk- 
14 dar nesenas, asketiškos išvaizdos, aukštas, plonas 
kunigas ir, pasisveikinęs su klausytojais, pasisako 
esąs Senkelio įpėdinis — marijonas ir parapijos kle- 
bonas. Gerai prisimenu tą pirmąjį kun. V. Dvara- 
nausko pamokslą. Tada jis daugiau verkė negu kal- 
bėjo. Prašė žmonių priimti su tokia meile, kokią tu- 
rėjo buvusiems marijonams, pasižadėjo palaikyti ma- 
rijonų tradicijas bažnyčioje ir parapijoje. Žmonės 


na; kunigai: Motiejus Daukša, Tomas Gegužinskis, Motiejus Gi- 
lius, Andrius Juraitis, Jonas Lakickas, Elizejus Miliauskas, Kazi- 
mieras Pėstininkas, Simanas šŠalaševičius, Petras Vitkauskas, 
Vincas Žieminskas, Jonas Žilinskas. Kun. V. Senkaus kapas ir 
vėliau ant jo pastatytas paminklas užbaigę eilę senųjų marijonų. 
Atnaujintos vienuolijos nariai Marijampolėje buvo laidojama 
ant parapijos kapų atskiroje vietoje. 


klausydami džiaugsmu nesitvėrė: vėl turime marijo- 
nus — visų buvo viena mintis. 

Pasibaigus pamaldoms, visiems buvo įdomu pa- 
matyti iš arčiau, kaip atrodo tas naujasis marijonas 
ir klebonas. Stambūs ir drąsesnieji parapijos ūkinin- 
kai, sustoję prie tako, lūkuriavo iš bažnyčios grįž- 
tančio kun. Dvaranausko. Ir koks buvo visų nusivy- 
limas, kai pamatė jį be balto marijonų rūbo, paprasta 
pasaulinių kunigų sutana dėvintį. Drąsesnieji neiš- 
kentė, prisiartinę ėmė šaukti, kad čia ne marijonai, 
o kažkokie apgavikai, nes neturį marijonų rūbo. 
“Mums šitokių marijonų nereikia, važiuokite, iš kur 
atvykote" — reikalavo. 

Taigi pirmas kun. V. Dvaranausko kontaktas su 
parapijiečiais buvo gana nemalonus. Suprantama 
žmonių reakcija: pripratę per tiek daug metų ma- 
tyti marijonus baltuose rūbuose, dabar to išorinio 
ženklo nėra, tad ir kyla abejonė, reakcija — kas čia 
per marijonai. Kun. Dvaranauskas sekantį sekma- 
dienį pašventė ištisą pamokslą aiškindamas žmonėms, 
kas sudaro vienuolio esmę. “Nors rūbai juodi, bet 
mūsų širdys baltos, tad esame tokie pat vienuoliai, 
kaip ir baltieji tėveliai" — baigė savo pamokslą. 

Žmonės pamažu nurimo, juoba, kad 1918 metais 
kovo mėnesio viduryje į Marijampolę atvyko kun. 
Jurgis Matulaitis, kurį marijampoliečiai pažinojo iš 
anksčiau, kad ir iš retų jo pasirodymų Marijampolės 
bažnyčioje, kai jis atostogų metu, gyvendamas arba 
vienuolyne, arba pas savo brolį Vladą Tarpučių kai- 
me, gražius sakęs pamokslus, kurie giliai įsmigo į 
žmonių širdis ir protus. Kai kuriuos jo pamokslus, 
pasakytus gražia, vaizdžia kalba, žmonės mokėjo 
beveik atmintinai. Tad J. Matulaitis buvo kažkaip 

savas, jau pažįstamas, juo labiau, kad patyrė jį esant 
ne tik “akademiką", bet ir marijonų generolą. 
“Jenerolo" (kaip žmonės tardavo) poaukštis buvo 
rišamas su garbingais ir visų mylimais Marijampolės 
klebonais: seniau su kun. Jurgiu Čėsna (iki 1893 m.), 
o paskui su kun. Vincentu Senkum (iki 1911 m.). 

“Jenerolas" J. Matulaitis tuoj pasirodė esąs ant- 
rasai Senkelis: švelnus, meilus su žmonėmis; bažny- 
čioje toks pats uolumas: išpažinčių klauso visą die- 
ną (kas tik turi kantrybės, gali pas jį prieiti), pa- 
mokslai gražūs, suprantami. Ko daugiau bereikia? 
Nors rūbas ir juodas, bet širdis baltojo Senkelio — 
tas žmonėms svarbiausia. 


STOJU Į MATULAIČIO VIENUOLIJĄ 


Nors girdėjau tėvą su entuziazmu kalbant apie 
J. Matulaitį, jo gražius pamokslus, jo pamokymus per 
išpažintį, bet buvau per mažas (tada turėjau 13 me- 
tų), kad pažinčiau J. Matulaitį arčiau. Netrukus ta- 
čiau atsirado netikėta proga su juo asmeniškai susi- 
tikti ir tai dėl keistai susidėjusių aplinkybių. 

Buvau baigęs pradžios mokyklą, labai norėjau 
mokytis toliau, bet nebuvo jokios vilties. Tėvai ma- 
žažemiai, po karo viskas sunaikinta, reikia atsistaty- 
ti, pinigų nėra net būtiniausiems reikalams, o ką jau 
kalbėti apie vaikų į mokslą leidimą. Skaitinėjau kur 
sugriebdamas kokią knygą, ypač mokyklos vadovėlį, 
bet rimtesnio pasirengimo tolimesniam mokslui ne- 
buvo. 

Vieną gražią 1918 metų vasaros dieną (rodos 
tai buvo šeštadienis) tėvas išsirengė aplankyti savo 
tetą Plečkaitienę Mikulių kaime, Šunskų parapijoje. 

Nusivedė ir mane. Tėvas giminėms ėmė pasakoti apie 
mane, kad esą vaikas norėtų mokytis, bet nėsą lė- 
šų, knygos brangios ir pan. Tada Plečkaičiams at- 
ėjo mintis pasikviesti kaimyną, tėviškėje atostogau- 
jantį to pat kaimo Vilkaičių klieriką Antaną, gal 
jis ką gero patars. Klierikas, pasikalbėjęs su. tėvu, 
patarė jam atiduoti mane į marijonų vienuolyną, 
kur priimami kandidatai į vienuolius kunigus, ir 
marijonai išleisią savo lėšomis mane į mokslus. Vil- 
kaičio pokalbio su mano tėvu negirdėjau, tik prie 
vaišių stalo paaiškėjo mano “kailio pardavimas". 
Tėvas entuziaštikai pasakojo apie klieriko patarimą 
ir ateities galimybes. Kad mane priimsią, nėra abe- 
jonės, nes jam marijonų generolas esąs pažįstamas 
dar iš vaikystės dienų. Taigi sekantį sekmadienį 
jau ves mane į vienuolyną. 

Šis sprendimas mane trenkte pritrenkė. Ne tai, 
kad būtų neviliojus galimybė mokytis, bet baisiau- 
sia buvo tai, kad reikės palikti namus, šeimą, mažą 
sesutę, kurią mudu du berniukai labai mylėjome, 
tėvus — žodžiu, užsidaryti lyg į kokį kalėjimą, ko- 
kiu aš įsivaizdavau vienuolyną. 

Grįžtant su tėvu namo, teko eiti per Šunskagirę. 
Buvo laikas, kada miške jau buvo išsirpusios žemuo- 
gės. Užėjome jų visą plotą. Tėvas jas rinko, valgė ir 
ragino mane rinkti. Bet aš per ašaras nemačiau nie- 
ko. Sekiau paskui mane “pardavusį" tėvą, lyg nu- 
skriaustas šunelis. 

Grįžus namo, kai tėvas su džiaugsmu kalbėjo 
apie mano ateitį, o motina įžiūrėjo tame savo svajo- 
nės išsipildymą — kada nors pamatyti ir sulaukti 
sūnų kunigu, man niekas nebuvo miela: negalėjau 
valgyti, nė sekančią naktį miegoti. Namai, šeima pa- 

sidarė dar brangesni. Atsimenu, kad apsikabinęs šu- 
nelį, su kuriuo mes vaikai taip mėgdavome žaisti ir 
įsikinkę į sesers vežimėlį su juo bėginėti, gailiai pra- 
virkau, nes ir jį štai reikės palikti. 

Sekančią dieną (tai buvo sekmadienis) tėvai 
mane, atsispyrusį lyg ožį, veda į Marijampolę. Per 
sumą bažnyčioje meldžiausi ir prašiau Dievo, kad tik 
mane nepriimtų į tą vienuolyną. Po pamaldų tėvas 
ties vienuolyno durimis palaukė iš bažnyčios grįž- 
tančio kun. J. Matulaičio. Pabučiavęs jam ranką, tie- 
siog sako “Atvedžiau vaiką į vienuolyną. Girdėjau, 
kad tokius priimate. Jis nori mokytis, gal galėsite jį 
priimti, nes mes neįstengiame į mokslus leisti" Pa- 
stebėjau, kad tėvas kalba su Matulaičiu, kaip seni 
pažįstami, nors su diele pagarba marijonų generolui. 

J. Matulaitis uždėjo ranką man ant galvos, tru- 
putį pakėlė ją aukštyn ir pažvelgė man tiesiai į akis. 
To žvilgsnio aš neužmiršiu kol gyvas. Rodos, kad jo 
akys, tokios švelnios ir malonios įsiskverbė į mano 
sielos gelmes, kažkokia šiluma pakuteno mano širdį. 
Dingo baimė ir netikrumas. Tai buvo šVENTOJO 
žvilgsnis. Kažin, ar negalima būtų tą žvilgsnį paly- 
ginti su Kristaus žvilgsniu, kada Jis pažvelgė į jau- 
nuolį, klausiantį ką daryti, kad būtų tobulas! Tame 
žvilgsnyje buvo lyg pakvietimas: “Sek manim", Ir 
aš tada būčiau ėjęs paskui jį kad ir į pasaulio kraštą. 

Tuo tarpu Matulaitis pakvietė tėvą užeiti į kam- 
barį pasikalbėti. Įsivedė į ilgą vienuolyno koridorių, 
o iš ten į vieną paprastą vienuolišką kambarėlį, ku- 
riame buvo tik lova, stalas, pora kėdžių. Pasisodinęs 
tėvą ant kėdės, kitoje pats sėdėdamas, liepė man sės- 
tis ant lovos, bet aš neišdrįsau ir likau stovįs. Kun. 
Matulaitis ėmė manęs klausinėti, kiek man metų, ko 

mokiausi, ką mėgstu, ką esu skaitęs. Atsakinėjau 
drąsiai, paskatintas nuolatinės Matulaičio šypsenos, 
kuri nedingo jo veide. Dabar jau viduje kartojau: 
kad tik priimtų... Pagaliau Matulaičio sprendimas: 
“Vaikas dar jaunas, paruoškite jį į gimnaziją. Kai 
išlaikys į gimnaziją, tada mes priimsime ir leisime 
mokytis toliau“. 

Atsisveikinus, Matulaičio palydėti iki vienuolyno 
durų, išėjome. Nežinau, ką tėvas galvojo, o man bu- 
vo baisiai liūdna, kad reikėjo skirtis su kun. J. Ma- 
tulaičiu ir negalėjau su juo tuoj pat pasilikti. Jei 
vykdamas į Marijampolę, tą dieną braukiau ašarą, 
kad reikia palikti namai, dabar, grįždamas verkš- 
lenau, kad priėmimas į vienuolyną atidėtas. 

Toks buvo stiprus įspūdis, kurį man padarė kun. 
Jurgio Matulaičio asmenybė jau iš pirmojo su juo 
susitikimo. 

Dabar aš suprantu, kodėl J. Matulaitis trumpu 
laiku surado tiek daug gerų kandidatų į jo atnaujintą 
Marijonų vienuoliją (1909 m. 3 marijonai — 1927 
m. 319). Man rodos, kad jam užteko numatytam kan- 
didatui pažvelgti giliai į akis, pasiekti tuo žvilgsniu 
sielos gelmes, dar pasakyti: “Ateik pas mus" — ir 
tas įsijungia į marijonų eiles. 


PATRAUKĖ ŠIRDĮ 


Nuo to lemtingo susitikimo su kun. J. Matulai- 
čiu, atsirado nepaprastas noras jį dažniau bent iš to- 
lo pamatyti. Kažkokia jėga traukte traukė prie jo. 

Todėl sekmadieniais būtinai išsiverždavau į baž- 
nyčią. Keletą kartų pas jį buvau išpažinties. Papras- 
tai vaikams išpažintis yra baisi. Ne dėl nuodėmių 

sunkumo, o daugiausiai dėl suaugusių pagąsdinimo: 
ot, gausi nuo kunigo, uždos atgailą kryžimi gulėti 
bažnyčioje ir pan. Bet pas kun. J. Matulaitį mielai, 
be baimės eidavau išpažinties. Jis maloniai prakal- 
bindavo, pamokydavo, vaiko sielą suprasdavo. Po to- 
kios išpažinties būdavo kažkaip sieloje gera, šviesu. 
Rodos visas pasaulis kažkaip gražesnis. Iš džiaugsmo 
grįžęs iš bažnyčios dainuodavau visa gerkle, daugiau- 
sia Maironio eilėraščių žodžiais. 

Kas sekmadienis kun. J. Matulaitis sakydavo po 
sumos pamokslą. Prieš jį jis sėdėdavo klausykloje 
netoli šv. Antano altoriaus. Atėjus laikui lipti į sa- 
kyklą, eidavo per bažnyčią tiesiai iš klausyklos, pa- 
keliui pakeisdamas tos pačios stulos spalvą iš violeti- 
nės balta ar žalia. Pasistengdavau bažnyčioje atsisto- 
ti netoli kun. J. Matulaičio klausyklos prie tako, kada 
jis eis į sakyklą: gal vėl pažvelgs į mane, ar bent aš 
pamatysiu tas nepaprastas akis, pagausiu — jo ža- 
vintį žvilgsnį, nuo kurio taip saldu darosi ant širdies. 


Man tada kun. J. Matulaitis atrodė nepaprastai 
gražus: veidas platus, kakta aukšta, kiek žilstelėjęs, 
nosis stamboka, plati, lūpos gražiai sudėtos, atrodė 
truputį besišypsąs. Eidavo per bažnyčią (vedamas 
per žmonių minią “šveicoriaus") lėtu sunkiu žings- 
miu, akis žemyn nuleidęs, tik retkarčiais pakeldamas 
blakstienas ir vėl greitai jas nuleisdamas, taip kad 
pagauti žvilgsnį buvo nelengva. Užtat sakykloje +»u- 
vo galima į jį žiūrėti be paliovos. 

Pamokslą sakant, balsas žemokas, skambus, kal- 
ba lėtokai taip kad girdėti kiekvienas žočis bet ku- 
rioje didžiulės bažnyčios vietoje. Pamokslo turi- 
nys suprantamas net vaikui. Ir todėl ne kartą, dėme- 

singai išklausęs kun. J. Matulaičio pamokslo, per- 
pasakodavau jį tėvams, jei kuris jų nebuvo bažny- 
čioje. 


MARIJAMPOLĖ BE MATULAIČIO 


1918 metų gale Marijampolę sukrėtė žinia: nebe- 
tenka kun. J. Matulaičio, kuris paskirtas Vilniaus 
vyskupu. O Matulaitis jau buvo užkariavęs marijam- 
poliečių širdis. Jo veikla ne tik bažnyčioje, bet ir ka- 
talikiškoje visuomenėje, įvairiose katal. organizaci- 
jose, buvo tiek sėkminga, jog rodėsi be jo jokiu būdu. 
negalima apsieiti. Todėl išvykimas iš Marijampolės 
buvo visų pajustas ir apgailėtas. Ramintasi ir lyg 
didžiuotasi tuo, kad marijampoliškis tapo sostinės 
vyskupu. Marijonai žmonėms aiškino, kad Vilniaus 
vyskupas ir toliau pasilieka marijonų generolu, kad 
jo vyskupavimas Vilniuje yra labai sunkus ir ragin- 
davo žmones už “savo vyskupėlį" pasimelsti. 

Sūduvos liaudis apie tolimą Vilnių žinojo tris 
dalykus: Geležinio Vilko (miesto įkūrimo) legendą, 
šv. Kazimiero kapą ir Aušros Vartus. Nedaugelis yra 
buvę Vilniuje, bet visų mintys ten krypo, kur “mūsų" 
vyskupas. O žinių apie jį buvo mažai: netrukus Vil- 
nius buvo atkirstas nuo Lietuvos ir buvo žinoma tik 
tiek, kad vyskupas yra gyvas. 


KELIAS Į VIENUOLYNĄ 


Nors kun. J. Matulaitis apleido Marijampolės 
marijonų vienuolyną, bet mintis įsijungti į jo vado- 
vaujamą šeimą mane neapleido ir toliau. Tėvai pri- 
prašė Baraginės pradžios mokyklos mokytoją M., 

kad tas mane paruoštų įstoti į gimnaziją. Per išti- 
sus 1919 metus kas savaitę porą kartų vaikščiojau 
pas mokytoją, kuris labai rūpestingai rengė mane 
gimnazijai. Namieje padėdavau tėvams ūkio darbus 
dirbti, žiemą su tėvu važiuodavau į mišką statybos 
medžiagos gabentis, tad pamokoms laiko nedaug 
likdavo. 

1920 metų pavasarį mokytojas M. pranešė, kad 
aš galįs stoti į III gimnazijos klasę. Man buvo nuo- 
stabu, kad mokytojas, kuris pasirodė buvęs kairiųjų 
pažiūrų, mane labai rūpestingai mokė rusų kalbos ir 
visai nemokė lotyniškai. Jo intencija paaiškėjo tik ta- 
da, kai 1920 m. pavasrį liepė paduoti prašymą į Ma- 
rijampolės Realinę gimnaziją. Man pareiškus, kad aš 
noriu stoti į valstybinę (vėliau pavadintą Rygiškių 
Jono), mokytojas atsakė, jog be lotynų kalbos tai ne- 
įmanoma (lotynų kalba ten buvo dėstoma nuo II kla- 
sės). Teko kreiptis į gimnazijos kapelioną kun. V. Bo- 
risevičių, kuris paaiškino, kad galiu būti priimtas ir 
be lotynų kalbos, kurios egzaminus reikės išlaikyti 
mokslo metų gale. 


Tad, išlaikęs į III klasę (be lotynų kalbos), vėl 
kreipiausi į marijonų vienuolyną, norėdamas įstoti. 
Tada kun. J. Totoraitis, išklausęs mano noro, patarė 
išeiti bent 4 klases, tada būsiu tikrai priimtas. Kai 
baigiau 4 klases, patarė baigti visą gimnaziją, ką 
padariau 1926 metų pavasarį ir į vienuoliją įstojau 
1926 metais, rugpiūčio mėnesio 1 dieną. J. Matulaičio 
žvilgsnis ir be žodžių vakvietimas “Sek manim", ly- 
dėjo mane visą laiką. Man stojant į vienuolyną,. J. 
Matulaitis buvo Lietuvoje Apaštališkojo Vizitatoriaus 
pareigose ir dažnai lankydavosi Marijampolėje, kur 
vėl teko susitikti. 

Marijonų gimnazija, spaustuvė, šiltadaržiai 


STAIGMENA 


Bet ir jau į Vilnių išvykus, kartą jį mačiau Ma- 
rijampolės bažnyčioje vyskupo papuošale. Tuomet lan- 
kiau gimnaziją iš kaimo, kasdien nukeliaudamas 12 
klm. Pamokų buvo nemaža ir kai kurios jų būdavo 
popietinėmis valandomis. Tokiais atvejais buvo neįma- 
noma, pareiti namo pietų ir vėl laiku grįžti į pamokas, 
Todėl pietų metu, suvalgęs motinos įdėtą kuklų už- 
kandį, arba sėdėdavau gimnazijos sode ant suolelio, 
ką nors skaitydamas, ruošdamas sekančios dienos pa- 
mokas, bet daugiausia vaikštinėjau po miestą. Dažnai 
užsukdavau į bažnyčią, kuri tokiu laiku buvo tuštu- 
tėlė. Man tada buvo įdomu apeiti visus altorius, įsi- 
žiūrėti į jų statulas, paveikslus, arba sukalbėti rožinį. 

Kartą, taip bažnyčioje bebūnant, staiga iš zokristijos 
išeina violetiniais vyskupų drabužiais trys asmenys. 
Du tuojau pažinau: tai buvo mažo ūgio, sulinkęs Sei- 
nų vyskupas A. Karosas ir Vilniaus vyskupas J. Ma- 
tulaitis; trečias spėju, kad tai buvo Seinų vyskupo 
pagelbininkas R. Jalbrzykowski's. Visi suklaupė prieš 
altorių ir trumpai pasimeldė. Kodėl jie atėjo į bažny- 
čią iškilmingame apdare (violetiniais ploščiais) sunkų 
atspėti: greičiausia atliko kokį formalumą Bažnyčios 
administracijos srityje. Kai paskui namieje papasa- 
kojau, kad šiandien mačiau vyskupą J. Matulaitį, ne- 
norėjo man tikėti, net sakė mane meluojant: kur 
Vilnius, kur Marijampolė; bet aš didžiavausi, kad tu- 
rėjau laimės savo akimis pamatyti Lietuvos sostinės 
Ganytoją. 

Tą kartą (rudenį 1920 m.) vyskupas J. Matulai- 
tis, lietuviam valdant Vilnių, tikrai trumpam laikui 
buvo atvykęs į Marijampolę aplankyti vis beaugančio 
marijonų vienuolyno, padaryti kai kuriuos patvarky- 
mus ir paskyrimus. Skubėjo grįžti į Sostinę, nes spė- 
jo, kad lenkai gali Vilnių okupuoti, Visais Vilniaus 
kritiškais momentais ganytojas buvo savo vietoje ir 
saugojo, globojo savo kaimenę. 

Sekantį kartą mačiau J. Matulaitį 1925 metais 
dar aukštesniame arkivyskupo ir Apaštališkojo Vizi- 
tatoriaus poaukštyje, kai jis atsilankydavo Marijam- 
polėje. 


APAŠTALIŠKASIS VIZITATORIUS 
MARIJAMPOLĖJE 


Apaštališkasis Vizitatorius 1926 m. pradžioje at- 
"vyko į Marijampolę (Marijampolės bažnyčia tada dar 

buvo prokatedra, nes prie jos gyveno Seinų vyskupas 
A. Karosas) ir buvo labai iškilmingai sutiktas. 


Bažnytinė procesija sutiko jį toli nuo Bažnyčios, 
ties koplytėle Bažnyčios gatvėje. Procesijoje, su savo 
vėliavomis dalyvavo brolijos, organizacijos ir didžiulė 
žmonių minia. Varpams skambant, procesija pajudėjo 
bažnyčios link. Norėdamas pamatyti ark. J. Matulai- 
tį iš arti, prasisikverbiau pro minią ir atsistojau prie 
šventoriaus vartų, pro kuriuos turėjo praeiti ark. Jur- 
gis. Jis, vyskupiškuose drabužiuose, vedamas po bal- 
dakymu, kukliai pakeldamas nuleistą gaivą, laimino 
žmones. Man tada atrodė jo veidas liūdnas, baldaky- 
mas ir visa ta iškilmė rodos jį slėgė, todėl ėjo ne 
triumfališkai iškėlęs galvą, o ją nuleidęs, lyg mirtin 
vedamas. Apaštališkojo Vizitatoriaus rimtumas ir 
kuklumas buvo tiesiog jaudinantis, Vyskupas, arki- 
vyskupas, Švento Tėvo Atstovas, o toks kuklus, nusi- 
žeminęs. Esu tikras, kad jis toje procesijoje, laimin- 
damas suklaupusias minias, kartojo: “Non nobis, Do- 
mine, non nobis, sed Tuo nomini sit gloria" (“Ne 
mums, Viešpatie, ne mums, bet Tavo Vardui teesie 
garbė''). 


Kas dėjosi bažnyčioje, kokios ten buvo iškilmės 
neteko matyti, nes iš šventoriaus dėl minios į baž- 
nyčią negalėjau patekti. 


Nors Apaštališkasis Vizitatorius, atvykęs į Lie- 
tuvą, apsigyveno Kaune, marijonų namuose, Laisvės 
Al. 61, bet dažnai atvykdavo ir į Marijampolę. Čia 
gyveno Seinų vyskupas A. Karosas, čia buvo didžiau- 
sias marijonų vienuolynas, kuriuo, kaip vienuolijos 
generolas, ypatingai rūpinosi. Marijonai stengdavosi 
ji tuoj išnaudoti: prašydavo pasakyti vienuoliams sa- 

vaitines konferencijas ar atlikti kitas vienuoliškas 1a- 
"vybas. 

Nuo 1926 m. rugpiūčio 1 d. jau gyvenau Mari- 
jonų vienuolyne, kur tų pačių metų rugpiūčio mėn. 14 
dieną buvau priimtas į novicijatą. Tuo metu ark. J. 
Matulaitis buvo Amerikoje, dalyvavo Eucharistiniame 
Tarptautiniame Kongrese Chicagoje. Kai 1926 m. rug- 
sėjo 13 grįžo į Lietuvą, atvažiavo į Marijampolę pa- 
ilsėti. Nuolatiniai kojos skausmai lydėjo jį nuolat. 
Gražią saulėtą dieną, po pietų išeidavo į vienuolyno 
sodą ir atsigulęs ant suolelio atidengdavo skaudamą 
koją saulės spinduliams. Tačiau jei kas sode pasiro- 
dydavo, tuoj susitvarkęs atsisėsdavo ir imdavo į ran- 
kas knygą. Todėl vienuolyno vyresnieji, jam išėjus į 
sodą, drausdavo tuo metu kam nors ten rodytis, kad 
nevaržytų jo “saulės vonių". 


ARK. J. MATULAITIS LANKO NOVICIJŲ 


Tuo metu turėjau laimės savo novicijaus kamba- 
rėlyje susilaukti nepaprasto svečio — paties ark. 
Jurgio. 

Vieną popietį, staiga kažin kas pasibeldžia į du- 
ris ir, man paprašius įeiti, žiūriu — pats Vienuolijos 
generolas. Iš karto, tokiam svečiui pasirodžius, sumi- 
šau, bet greitai, paprašęs į vienintelę kėdę sėstis, at- 
gavau ūpą. 

Atsisėdęs ir liepęs man sėstis ant lovos, ėmė tė- 
"viškai teirautis apie mano tėviškę, tėvus, išeitąjį 
mokslą. Nežinau, ar jis prisiminė pirmąjį susitikimą 
1918 metais ir mano bandymą tada stoti į vienuolyną, 
"bet jutau, kad vyresnieji jį apie mane buvo smulkiau 
dinformavę. Toliau jis ėmė dėstyti mano ateities pla- 

nus: reikia gerai atlikti novicijatą, paskui būsiu pa- 
siųstas filosofijos ir teologijos mokslams į Romą, kur 
norįs įsteigti marijonams kolegiją. Kalbėjo, kodėl Ro- 
ma yra tokioms studijoms tinkamiausia: ten Katalikų 
Bažnyčios centras, ten aukštosios katalikų mokyklos. 

Kadangi buvo teiravęsis apie mano visuomeninę 
veiklą esant moksleiviu (dirbau ateitininkuose ir pa- 
vasarininkuose bei kitose kat, organizacijose), išdrį- 
sau pareikšti, kad išvykus į Romą atitrūksiu nuo 
Lietuvos gyvenimo... Į tai ark. J. Matulaitis šypso- 
damasis atsakė: “Reikia veikti visuomenėje, bet kai 
baigsi aukštuosius mokslus, būsi geriau tokiai veiklai 
pasiruošęs. O kol studijuosi — užteks kad neišleisi 
iš akių ir Lietuvos katalikiškojo gyvenimo". Patyręs, 
kad mėgstu spaudos darbą, ragino jo neužleisti: iš 
Romos bus kas parašyti ir Lietuvos laikraščiams. 

Pokalbis pasidarė labai draugiškas, lyg su seniai 
pažįstamu asmenimi. Tarsi užmiršau, kad čia Apašta- 
liškasis Vizitatorius, arkivyskupas ir Vienuolijos Ge- 
nerolas. Po gero pusvalandžio, mane palaimino ir ren- 
gėsi išeiti. Taip norėjosi jį sulaikyti, dar toliau kal- 
bėtis, jį matyti tokį gerą, paprastą, tėvišką. Norėjau 
ji palydėti iki jo kambario, bet neleido: sako, tęsk 
savo darbą toliau (rado beskaitantį). 


J. MATULAITIS GIMNAZIJOJE 


Tikrai neprisimenu, tuo laiku, ar kiek vėliau, man 
esant Marijonų Gimnazijos mokytoju (turėjau keletą 
lotynų kalbos pamokų), vieną dieną direktorius pra- 
neša, kad visi mokytojai susirinktų po pietų 16 va- 
landą: su mokytojais norįs susitikti ark. J. Matulai- 
tis. 

Ta žinia daugiausia jaudinosi vokiečių kalbos 
mokytojas, evangelikas Hiršas: nuolat klausinėjo, 
kaip reikia apsirėdyti, kaip su tokiu aukštu asmenim 
pasisveikinti. Jam paaiškinau, kaip mes, katalikai, 
sveikiname vyskupus: priklaupdami pabučiuojame 
vyskupišką žiedą. Bet jam, kitos tikybos asmeniui, 
toks pasveikinimas neprivalomas. Skirtą valandą visi 
mokytojai jau buvo mokytojų kambaryje. Vienas p. 
Hiršas su vizitke, su dryžomis kelnėmis, lekeruotais 
batais ir baltu kaklaryšiu — peteliške. Vos arkivysku- 
pui Jurgiui įžengus į kambarį, p. Hiršas tuoj atsiklau- 
pė ant abiejų kelių ir išklūpojo, kol arkivyskupas iš 
eilės priėjo prie jo pasisveikinti. Sugriebęs abiem ran- 
kom arkivyskupo dešinę, kelis kartus pagarbiai pa- 
bučiavo žiedą. 

Arkivyskupas Jurgis, susipažinęs su visais moky- 
tojais, trumpai prakalbėjo, pabrėždamas, kokia svar- 
bi yra mokytojo pareiga paruošti Bažnyčiai ir Lietu- 
vai jaunąją kartą. Visus palaiminęs, direktoriaus ly- 
dimas išėjo. 

Mokytojai ilgai dalinosi šio vizito įspūdžiais. Kai 
kurie jų arkivyskupą Jurgį iš arti buvo matę pirmą 
kartą, bet visi buvo sužavėti jo paprastumu, nuo- 
širdumu. 


VIENUOLIJOS GENEROLO PAREIGOSE 


Kai tik ark. Jurgis atvykdavo į Marijampolę, vy- 
resnieji prašydavo pasakyti vienuoliams savaitinę 
dvasinę konferenciją. 

Kalbėdavo vakarais, koplyčioje, nuo altoriaus. 
Kadangi jam, dėl skaudamos kojos, būdavo nelengva 
stovėti, tai paprastai kaire ranka atsiremdavo į alto- 

rių, o dešinę užkišdavo .už sutanos ties krūtine, kai 
tus. Kalbėdavo ramiai, lėtai, bet jausdavai, kad žo- 
džiai plaukia iš širdies, kurie uždega, giliai įstringa į 
atmintį. Tema — dvasinio gyvenimo pagrindai, grožis. 
Visa kas žadina entuziazmą, optimizmą, pakelia dva- 
sią, žadina norą būti geresniu. 

Prisimenu, kad tokiose konferencijose mane ste- 
bino kai kurių retų lietuviškų žodžių vartojimas. Ka- 
dangi buvau J. Balčikonio talkininkas retiems lietu- 
viškiems žodžiams rinkti, keleta jų iš ark. Jurgio kal- 
bų užsirašiau ir pasiunčiau L. Žodyno redaktoriui. 

Tų pat 1926 metų gruodžio mėn. pradžioje ark. 
J. Matulaitis Marijampolėje pabuvo ilgesnį laiką. 

Gruodžio T d. vakare vienuolyno koplyčioje pri- 
ėmė į vienuoliją 24 kandidatus. Sekančią dieną (XII. 
8) anksti rytą bažnyčioje atlaikė iškilmingas šv. Mi- 
šias, po kurių jis pats ir visi vienuoliai marijonai (jų 
tarpe ir ark. Pr. Karevičius) atnaujino savo vienuoliš- 
kus įžadus, o naujokai padarė juos pirmą kartą. 

Iš šalies žiūrėdamas, pavydėjau tiems, kuriuos į 
vienuolius priėmė pats Vienuolijos Generolas. Kaip 
paprastai tokiomis progomis, esant bažnyčiai pilnai 
žmonių, ark. Jurgis pasakė gražų pamokslą apie vie- 
nuolinio gyvenimo idealą. 


BRANGINO DRAUGIJAS 


Nors ir labai savo tiesioginėmis pareigomis užim- 
tas, tačiau nuolat palaikė santykius su liaudimi. Kai 
tik buvo proga, kviečiamas mielai dalyvaudavo ten, 
kur susirinkdavo didesnis žmonių skaičius. 

Taip, pavyzdžiui, 1926 m. prieš Kalėdas, L. K. 

Moterų Draugija Marijampolėje surengė apskrities 
moterims paskaitas. Į šį moterų susivažiavimą atsi- 
lankė ir ark. Jurgis. Savo kalboje ragino moteris apaš- 
talauti, turint prieš akis savo šūkį: “Meilė ir Tiesa". 
Po prakalbos suteikė palaiminimą. 

Kai 1926. XII. 8 Marijampolės ateitininkai eucha- 
ristininkai miesto sodo salėje surengė vakarą - vaidi- 
nimą (vaidino: “Šv. Aloyzo pašaukimas“), į vakarą 
atsilankė ir ark. Jurgis ir išbuvo visą vaidinimo laiką. 
Tuo 700 žmonių miniai parodė, kad net ir teatras gali 
būti skirtas Dievo garbei. 

Tą žiemą ark. Jurgis Marijampolėje užtruko kiek 
ilgiau, Po XII. 8 buvo grįžęs į Kauną, bet tuoj po Ka- 
lėdų vėl vuvo Marijampolėje ir paskutinį kartą paliko 
šį marijonų centrą 1927 m. po Trijų Karalių šventės. 
(Pirmą sekmadienį po Trijų Karalių, švč. Šeimos 
šventėje pasakė vienuoliams paskutinę dvasinę konfe- 
renciją). 

Tada, gyvendamas marijonų vienuolyne, anksti 
rytais eidavo laikyti šv. Mišių į Vargdienių Seserų 
vienuolyną. Aš buvau paskirtas jį palydėti ir patar- 
nauti Mišios. Anksti rytą, kai šaltis gatvėje tiesiog 
spirgina, norėjosi eiti greičiau, bet teko taikytis prie 
sunkaus, lėto ark. Jurgio žingsnio. Tada iš arti pa- 
stebėjau, kaip sunku jam buvo dėl nuolat skaudamos, 
geležimis sukaustytos kojos vaikščioti. Tarnauti ark. 
Jurgio Mišioms buvo tikras malonumas, nors jis lai- 
kydavo jas virš pusvalandžio, bet taip susikaupęs, taip 
pamaldžiai, su tokia angeliška veido išraiška, kad tas 
laikas prabėgdavo nejučiomis. 

Po Mišių liepdavo man nepabėgti. Pats ilgokai 
pasimelsdavo, o paskui eidavome į seserų svečių kam- 
barį pusryčių. Tik pavalgius, liepdavo man eiti na- 

mo, o pats pasilikdavo su seserų vadovybe pasikalbėti, 
pasitarti, Juk jis buvo jų steigėjas, dvasios tėvas, nuo- 
lat besirūpinęs šios vienuolijos pažanga ir gerove. 


ŠVENTOJO MIRTIS 


1927 m. sausio 22 d. Marijampolę pasiekė žinia, 
kad ark. J. Matulaitis sunkiai susirgęs, nugabentas 
į ligoninę, kur jam padaryta operacija. Gedulas ir ne- 
rimas apgaubė visus. Kiekvienas tarsi jautė, kad gali 
Viešpats pasišaukti ištikimą ir gerą tarną pas save. 

Sausio 27 d. rytą, po pamaldų ir mąstymo, kada 
paprastai tuojau būdavo šv. Mišios, tą kartą kažkodėl 
kun. Naujokų Vedėjas nesirodė. Pagaliau įėjo į koply- 
čią kun. P. Andziulis ir sujaudintu balsu pranešė: “šį 
rytą mirė mūsų tėvas, arkivyskupėlis?. Ką nors dau- 
giau susigraudinęs nepajėgė pasakyti. Visi likome 
šios žinios pritrenkti. šv. Mišios buvo jau už mirusį. 

Kauno arkivyskupas - metropolitas J. Skvireckas 
ganytojišku laišku Lietuvos dvasiškijai ir tikintie- 
siems pranešė apie arkiv. Jurgio mirtį, pabrėždamas 
jo nuopelnus Bažnyčiai ir Lietuvai, įsakydamas visose 
bažnyčiose atlaikyti už mirusįjį gedulingas pamaldas 
ir per tris dienas ryte, vidurdienį ir vakare skambinti 
gedulo varpais. 

Nors buvau tada tik naujokas, bet vyresnieji lei- 
do drauge su kitais vykti Kaunan į ark. Jurgio laido- 
tuves, 

Pašarvotas buvo marijonų bažnytėlėje Laisvės 
Alėjoje. Nors pro jo atidengtą karstą praėjo žmonių 
tūkstančiai, bet įsimaišius į minią teko ir man prisi- 
artinti prie karsto ir paskutinį kartą pabučiuoti šaltą 
mano viršininko — generolo ranką. 

Gedulingų pamaldų metu Kauno katedroje šalia 
karsto, iškelto ant katafalko, verkiau kaip niekad sa- 
vo gyvenime. Rodėsi, kad čia skiriuosi daugiau negu 
su tėvu ar motina. 

Tokių laidotuvių, kokios buvo surengtos Apašta- 
liškajam Vizitatoriui, buvusiam Vilniaus vyskupui, 
Jurgiui Matulaičiui, 1927. I. 29, Kaunas ir bendrai 
Lietuva nebuvo niekad matę. 

Iš vakaro pergabenant kūną iš Hagentorno ligo- 
ninės į marijonų bažnytėlę, o rytojaus dieną lydint jį 
į Kauno baziliką dalyvavo nesuskaitoma žmonių mi- 
nia. Laidotuvių dieną į didžiulę baziliką galėjo tilpti 
tik organizacijos, o minia, nepaisanti stipraus šalčio, 
liko bazilikos šventoriuje, užpildė gretimas gatves. Ge- 
dulingose iškilmėse dalyvavo visi Lietuvos vyskupai, 
valstybės prezidentas, Seimo pirmininkas, vyriausybės 
nariai. Ne tik lietuviai, be pažiūrų skirtumo, bet ir 
žydai pareiškė pagarbą didžiam Bažnyčios kunigaikš- 
čiui: žydų gimnazijos ir mokyklos išrikiavo savo mo- 
kinius gatvėse, kur praėjo gedulinga procesija. Kau- 
no pravoslavų ir liuteronų bažnyčių varpai įsijungė 
į liūdną gaudesį drauge su visomis Kauno katalikų 
bažnyčiomis. Po vysk. M. Reinio pamokslo bazilikoje, 
nuleidžiant kūną į bazilikos kriptą, buvo pasakyta 
daug kalbų, kuriose buvo iškeliamos arkiv, Jurgio di- 
delės dorybės kaip Bažnyčios atstovo, tautos didvyrio. 
Kalbėjo ne tik lietuviai, bet ir kitataučiai. Kalbos bu- 
vo toli girdimos per įtaisytus garsiakalbius. Ypačiai 
įspūdinga buvo prezidento kalba, kurioje jis pabrėžė, 
kad toji tauta, kuri negerbia religijos, turinti žūti. 
Tą pat dieną valstybės prezidentas dar kalbėjo ir iš 
radijo stoties, kad visa Lietuva ir Europa girdėtų jo 


kalbą. 

DAR KARTĄ MATAU ŠVENTOJO VEIDA 


Nors kiekvienas mirdamas gali šv. Povilo žodžiais 
pasakyti “Daugiau nebematysite mano veido" (Apd. 
20. 25), tačiau man teko pamatyti dar kartą ark. J. 
Matulaičio veidą, ir tai T metams po jo mirties pra- 
slinkus. 

Kaip jau buvo minėta, ark. Jurgio kūnas buvo 
palaidotas Kauno bazilikos kriptoje, šalia Žemaičių 
vyskupų Valančiaus, Paliulionio ir Cirtauto. Karstas 
buvo įdėtas į mūrinę atatvarą ir uždengtas cementi- 
niu antvožu, gerai užmūrytu. Tos atatvaros gale yra 
mažas nedengtas langelis, pro kurį matyti pats kars- 
tas. 

Kadangi 1931 ir 1934 metais pavasarį išsiliejęs 
Nemuno vanduo pasiekė baziliką ir užliejo vyskupų 
kriptą, ark. Jurgio karstas vandens buvo pakeltas iki 
atatvaros viršaus. Vandeniui atslūgus, nusėdo ir kars- 
tas, tačiau vienu šonu užkliuvo už atatvaros sienos 
ir liko pakrypęs į šoną. Iš karsto ėmė tekėti rausvas 
vanduo. Buvo aišku, kad vanduo pateko ir į patį 
karstą. 

Marijonai susirūpino ark. Jurgio kūno likimu. Bu- 
vo bandyta per langelį karsto padėtį atitiesti, bet ne- 
pavyko. Atvykęs į Lietuvą, Marijonų Vienuolijos ge- 
nerolas A. Cikoto gavo Kauno arkivyskupo J. Skvi- 
recko leidimą paimti arkivyskupo Matulaičio kūną iš 
bazilikos kriptos ir pergabenti į Marijampolę. 

Išimti kūną iš kriptos ir paruošti kas reikia per- 
gabenimui (įdėti į naują karstą ir atlikti įvairūs for- 
malumai) iš Vienuolijos pusės buvome paskirti mudu 
su kun. J. Aleksa. 

Taigi ėmėmės darbo: 1934. X. 18. ark, Jurgio 

karstas buvo išimtas iš atatvoros. Jį pajudinus dar 
gausiau ėmė bėgti iš jo vanduo. Ąžuolinis karstas bu- 
vo jau apipuvęs, lentos viena nuo kitos atšokusios. Iš- 
ėmus iš jo antrą metalinį karstą ir jį apžiūrėjus, pa- 
sirodė, kad jame yra dvi skylės. Per jas potvynio me- 
tu buvo patekęs vanduo į vidų. Tos skylės cino karste 
atsirado dėl to, kad laidojant velionį, nenuimta nuo 
kojos geležinis kaustytas prietaisas, kuris prie karsto 
sienelės surūdijęs, pragraužė ir ciną. 

Po poros dienų (X. 20), dalyvaujant Kauno Met- 
ropolijos Kūrijos ir bazilikos prepozitui (klebonui) 
kan. P. Dogeliui, Marijonų Vienuolijos Vyr. Vadovui 
A. Cikoto, daktarui A. Gyliui ir mudviem su kun. J. 
Aleksa, Kauno graborius M, Nartkus atidarė metalinį 
karstą. 

Savaime suprantama, kad kūnas, tiek laiko išbu- 
vęs vandenyje, buvo jau pradėjęs gesti, nors veido 
bruožai dar buvo visai gerai išsilaikę. 

Vienas tačiau dalykas visus nepaprastai nuste- 
bino — tai nebuvimas įprasto lavono tvaiko. Gydyto- 
jas buvo atsigabenęs dezinfekcijai ir tvaikui sumažin- 
ti atatinkamų vaistų — chemikalų, bet jų vartoti ne- 
bereikėjo. Karste buvo jaučiamas tik pūvančių drabu- 
žių silpnas kvapas. 

Sekančiomis dienomis (X. 21-23) kriptoje buvo 
pastatyti elektriniai pečiai, kad šiek tiek išdžiovinus 
kūną, karsto apačioje buvo padaryta skylė išleisti vi- 
duje esantį vandenį. 
perdėti ark., Jurgio kūną į naujus karstus. Tai buvo 
padaryta 1934. X. 23., dalyvaujant be aukščiau sumi- 
nėtų asmenų dar ir Kauno miesto gydytojui dr. S. 
Virkučiui. Rengiantis kūną pakelti, gydytojai baimi- 

nosi, kad kūną pajudinus, kaulų sujungimams jau 
esant supuvusiems, lavonas tiesiog subyrės. Todėl iš 
karto buvo manyta neimti kūno iš seno metalinio 
karsto, o su senu įdėti į naują. Bet pabandžius pakelti 
kūną, pasirodė, kad jis yra sustingęs, stangrus ir to- 
dėl be jokio vargo pora asmenų, vienas už pečių, ki- 
tas už kojų lengvai, tarsi ką tik mirusį, perdėjo į 
metalinį karstą. Liturginiai drabužiai, gerokai išdžio- 
vinti, buvo palikti tiek patys, tik kūnas pridengtas 
balta drobule. M. Nartkus aklinai užnitavo metalinį 
karstą ir įdėjo į naują ąžuolinį karstą. 

Sekančią dieną, Vienuolijos generolui A. Cikoto 
marijonų bažnyčioje atlaikius iškilmingas šv. Mišias, 
po pietų įvyko arkiv. Jurgio kūno išlydėjimas iš Kau- 
no. Prie bazilikos susirinko visų Kauno bažnyčių pro- 
cesijos, ilgiausios eilės organizacijų su savo vėliavo- 
mis, studentija, moksleiviai. Nors ir smarkiai lijo, 
išlydėjimo procesijoje dalyvavo valstybės prezidentas, 
visi ministeriai, aukštieji kariškiai ir valdininkai. Visi 
luomai, visos profesjos norėjo pagerbt velionį, nes jis 
visiems yra lygiai brangus, Per visą miestą nusitę- 
susiai procesijai vadovavo arkivyskupas -metropolitas 
J. Skvireckas, asistuojamas visų Lietuvos vyskupų ir 
svečio iš Lenkijos — Podlachijos vysk. H. Przedziec- 
kio, arkiv. Jurgio mokslo draugo. Kauno kunigų se- 
minarijos choras visą laiką giedojo gedulingas psal- 
mes. Tai buvo daugiau triumfo, o ne gedulo procesija. 

Atlydėjus į Kauno stotį, karstas buvo įkeltas į 
atskirą, žalumynais ir vainikais išpuoštą, vagoną. At- 
sisveikinant daugelio palydėjusių ašaros maišėsi su 
lietaus lašais. Tuo pačiu traukiniu į Marijampolę drau- 
ge važiavo T vyskupai, Marijonų generolas, Lenkijos 
marijonų atstovai ir virš 30 kitų dvasiškių. 

Marijampolėje, nors ir smarkiai lijo, jau nuo 5 
val. p.p. bažnyčios šventorius buvo pilnas žmonių. Kai 
6,30 val. suskambo bažnyčios varpai, buvo ženklas, 
kad tuo metu iš Kauno pasijudino traukinys, vežąs 
arkiv. Jurgio karstą. Į erdvų šventorių ėmė rinktis 
organizacijos, prasidėjo žmonių spūstis. Geležinkelio 
stotis pilna neorganizuotos visuomenės. Stoties perone 
laukė išrikiuota kareivių garbės kuopa su pulko vadu 
Svilu priešakyje. Kitoje perono pusėje dvasiškija, atė- 
jusi pasitikti traukinio: 63 kunigai ir apie 90 klierikų 
ir vienuolių. 

Traukiniui sustojus ir išlipus vyskupams bei ki- 
tiems palydovams, karstą iš vagono iškėlė Marijampo- 
lės aukščiausi pareigūnai: apskrities viršininkas, teis- 
mo prokuroras, miesto burmistras, gimnazijos direk- 
torius. Jie visuomenės vardu tuo savo gestu pareiškė 
džiaugsmą sulaukę į savo miestą taip brangius palai- 
kus. Tuo tarpu karo orkestras grojo gedulo maršą, 
kariuomenė pagerbė ginklu, organizacijų vėliavos nu- 
silenkė karstui, o žmonių minia tyliai, su žvakėmis 
rankose, sutiko savo parapijos sūnų. 

Kai karstas buvo uždėtas ant išpuošto katafalko, 
įrengto ant sunkvežimio, vėl išsitiesė procesija, kuriai 
vadovavo atvykusieji vyskupai. Karstą apsupo apie 
200 vyrų su švyturiais (fakelais). Nuo Vytauto gatvės 
iki bažnyčios durų stovėjo išrikiuotos kariuomenės ei- 
lės, kurios sulaikė sausakimšai pilnas žmonių gat- 
ves. Bažnyčia buvo visą laiką uždaryta, tik atėjus pro- 
cesijai, atsidarė durys. Į gedulingai išpuoštą bažnyčią 
šiaip taip sutilpo tik organizuoti procesijos dalyviai; 
visi kiti liko lauke stovėti lietuje. 

Po gedulingų mišparų ir vysk, Pr. Būčio pamoks- 
lo, kai organizuotieji apleido bažnyčią, į vidų galėjo 

Ark. Jurgio kūnas įdėtas į akmeninį kapą 1934. X. 25 


sueiti ir lauke stovėjusieji. Jie nenutrūkstama, ju- 
dančia eile galėjo praeiti pro karstą ir atiduoti savo 
pagarbą. Vėlai naktį žmonių šiek tiek sumažėjo, bet 
vistiek bažnyčia liko apypilnė. Aplink karstą per nak- 
tį klūpojo arkiv. Jurgio įsteigtos seselių vienuolijos 
narės, jaunimas giedojo rožinį. Tą naktį arkiv. Jurgio 
karstą aplankė ir kelios dešimtys žydų. 

Sekančią dieną jau nuo ryto 3 val. prie visų 5 al- 
torių prasidėjo šv. Mišios, kurios vienos po kitų buvo 
laikomos iki 10 val. Žmonių vėl taip gausiai susirinko, 
kad reikėjo vėl kariuomenės eilių tvarkai palaikyti. 
11 val. įvyko iškilmingos gedulingos pamaldos, laiko- 
mos Vilkaviškio vysk. A. Karoso. Jose dalyvavo 8 
vyskupai, šv. Tėvo Atstovas Msgr. A. Samorė, vysku- 
pijų kapitulų nariai, vidaus reikalų ir švietimo mi- 
nistrai, visų Lietuvos vyrų ir moterų vienuolijų atsto- 
vai ir 164 kunigai. Organizacijų vėliavų miškas supo 
karstą. Po pamaldų ir įspūdingo Telšių vysk. J. Stau- 
gaičio pamokslo, karstas buvo padėtas naujame rau- 
dono granito kape švč. Jėzaus širdies koplyčioje, kur 
laukia visuotinio prisikėlimo dienos. Man buvo garbė, 
kad visoms tų iškilmių bažnytinėms apeigoms, drauge 
su kitais, teko vadovauti. Taip atidaviau paskutinę 
viešą pagarbą arkiv. Jurgiui ten, kur teko jį pirmą 
kartą sutikti. 

Tokie mano su ark, Jurgiu Matulaičiu susitikimai 
ir jų įspūdžiai. Kartais pagalvoju: jei mirus nebūčiau 
vertas regėti Viešpatį veidas veidan, man pakaktų, 
kad bent galėčiau matyti Dievo Tarno ir šventojo vei- 
dą, kuriame čia ant žemės jau atsispindėjo amžinasis 
Grožis. Tad koks jo veido grožis turi būti tada, kai 
jį apšviečia amžinoji Šviesa. Nes “teisieji žibės, kaip 
saulė, savo Tėvo karalystėje". (Mat. 13. 43). 

Kaina 504 


Autorius, nuolankiai paklusdamas popiežiaus Urbono VIII 
dekretams ir Bažnyčios nuostatams, pareiškia, kad Dievo Tarną 
Jurgį Matulaitį vadindamas šventuoju, tai daro vien tik savo 
privačiu asmenišku įsitikinimu, neužbėgant už akių Bažnyčios 
sprendimams. 


UŽSAKYKITE GIMINĖMS 
DOVANŲ 


Tėvų Marijonų Bendradarbių Draugijos 
Savaitraštį 


KRISTAUS KARALIAUS LAIVĄ 


Jis pradėjo eiti 1920 m, rudenį. Kas metai 
išeina 52 numeriai. 


K.K. LAIVAS skelbia ir aiškina Dievo ap- 
reikštas tiesas, moko tobulo sielos gyvenimo, 
duoda daug žinių iš viso katalikiškojo ir lietu- 
viškojo pasaulio; riša skaitytojų abejones, kas 
mėnuo duoda Dievo Tarno arkiv. Jurgio Matu- 
laičio, MIC., Beatifikacijos Bylos Žinias, Maldos 
Apaštalavimą, gražių pasiskaitymų ir rimtų 
straipsnių. 

